এক সপ্তাহের ব্যবধানে ঢাকায় শাহজালাল আন্তর্জাতিক বিমানবন্দর থেকে আফ্রিকান মাদক ‘খাত’-এর আরো দুটি চালান জব্দ করা হয়েছে। সর্বশেষ গতকাল শনিবার দুপুরে কার্গো ইউনিটের অভ্যন্তরে অবস্থিত ‘ফরেইন পোস্ট অফিসের’ মাধ্যমে ১৬০ কেজির একটি চালান জব্দ করেছে ঢাকা কাস্টম হাউস। গত বুধবার ২০ কেজির আরেকটি চালান জব্দ করে মাদকদ্রব্য নিয়ন্ত্রণ অধিদপ্তরের (ডিএনসি) গোয়েন্দারা। চা পাতার মতো গুঁড়া নিউ সাইকোট্রফিক সাবস্টেনসেস (এনপিএস) জাতীয় এই মাদক বাংলাদেশের রুট ব্যবহার করে ইউরোপ ও আমেরিকায় পাচার হচ্ছিল বলে দাবি করে সংশ্লিষ্টরা। তবে শেষ দুটি চালানের সঙ্গে জড়িত কাউকে আটক করতে পারেনি তারা।